
Γαστρονομικά θαύματα στο 2ο Φεστιβάλ Taste Kilkis 
Η τέχνη της μαγειρικής, χάρη στην επιδέξια χρήση των αγνών υλικών της πρωτογενούς παραγωγής του τόπου μας, ενέπνευσε μικρά και μεγάλα γαστρονομικά θαύματα στο πιο νόστιμο Φεστιβάλ του Κιλκίς!  
Το 2ο Φεστιβάλ Γαστρονομίας Taste Kilkis του Δήμου Κιλκίς και της Αναπτυξιακής Κιλκίς, με την υποστήριξη του Επιμελητηρίου και του Συλλόγου Εστίασης Κιλκίς, ανέβασε ψηλά τον πήχη της τοπικής γαστρονομίας, αναδεικνύοντας τον πλούτο και την αυθεντικότητα των εκλεκτών προϊόντων που παράγει η περιοχή μας και έδωσε ελεύθερο βήμα σε παραγωγούς, οικοτέχνες και μεταποιητές να προβάλουν την επιχειρηματική τους δραστηριότητα και να συγκροτήσουν δίκτυο συνεργασιών.
Για δύο ημέρες, την Παρασκευή 28 και το Σάββατο 29 Αυγούστου το Δημοτικό Πάρκο – Κήπος αποτέλεσε έναν δημιουργικό όσο και μαζικό πολυχώρο, γεμάτο θετική ενέργεια, όπου λειτούργησαν εργαστήρια μαγειρικής, εκθεσιακά περίπτερα με τοπικά προϊόντα, γαστρονομικός παιδότοπος με παιχνίδια για τους νεαρούς εξερευνητές των γεύσεων, ενώ το Μικρό Θέατρο φιλοξένησε το ψυχαγωγικό μέρος της διοργάνωσης, που κύλησε με μουσικές και χορούς του Πόντου από τον Σύλλογο Ποντίων Χέρσου και τη συναυλία δύο νέων καλλιτεχνών, του Χρήστου Αδαμόπουλου και της Μάγδας Βαρούχα. 
Την έναρξη του 2ου Φεστιβάλ Γαστρονομίας κήρυξε ο Δήμαρχος Κιλκίς Δημήτρης Κυριακίδης τονίζοντας ότι η ξεχωριστή αυτή γιορτή της τοπικής γευσιγνωσίας συνιστά πρόταση αγάπης προς τον τόπο και τους ανθρώπους του μόχθου και της δημιουργίας και αποσκοπεί στη μετεξέλιξη του Δήμου Κιλκίς σε έναν ελκυστικό γαστρονομικό προορισμό. Το Φεστιβάλ σημείωσε μεταξύ άλλων μας προσφέρει μιας πρώτης τάξεως ευκαιρία να επικοινωνήσουμε τον διατροφικό μας πολιτισμό, να δοκιμάσουμε καινούριες προτάσεις, να περιηγηθούμε στους χώρους της παραδοσιακής κουζίνας και της σύγχρονης δημιουργίας, να γνωρίσουμε καλύτερα τον τόπο μας, μέσα από το μωσαϊκό των γεύσεών του, που μπορεί να αφηγηθεί, ίσως καλύτερα από τον καθένα μας, την ιστορία του.  
Ο Πρόεδρος της ΑΝΚΙ Γιώργος Βουλγαράκης επεσήμανε στον χαιρετισμό του ότι η επιτυχία της περσινής διοργάνωσης σηματοδότησε τη συνέχιση του Φεστιβάλ, το οποίο αποτελεί τη γέφυρα σύνδεσης της πρωτογενής παραγωγής με τον πολιτισμό και τον τουρισμό.
Το Φεστιβάλ Taste Kilkis εξελίσσεται σε κορυφαία γαστρονομική διοργάνωση εκτίμησε 
ο Πρόεδρος του Επιμελητηρίου Κιλκίς Κωνσταντίνος Βιολιτζής και προσέθεσε ότι η πρωτοβουλία αυτή ενισχύει την εξωστρέφεια του τόπου, μέσα από την προβολή των τοπικών επιχειρήσεων και των προϊόντων που παράγει η περιοχή. 
Τέλος, ο βουλευτής Κιλκίς Στέφανος Παραστατίδης ανέφερε ότι το Φεστιβάλ είναι μια συνεργατική και ελπιδοφόρα προσπάθεια, που δίνει χώρο και ρόλο στους παραγωγούς, στους ανθρώπους της μεταποίησης και του επιχειρείν, και συνεχάρη τους διοργανωτές εκφράζοντας την αισιοδοξία του για τη συνέχιση του γαστρονομικού θεσμού.  
Προσκεκλημένοι στο φετινό Φεστιβάλ Γαστρονομίας ήταν εξέχουσες προσωπικότητες από τον χώρο της γαστρονομίας, οι δημοσιογράφοι γαστρονομίας Ελένη Ψυχούλη, Ιωάννα Σταμούλου και ο δημοφιλής σεφ Βασίλης Καλλίδης, οι οποίοι μαζί με τους τοπικούς σεφ, μαγείρεψαν με κέφι πρωτότυπα πιάτα και μοιράστηκαν με τους πολίτες, που παρακολουθούσαν με πολύ μεγάλο ενδιαφέρον τη διαδικασία των μαγειρικών παρασκευών, μυστικά και χρήσιμες συμβουλές για πετυχημένες συνταγές. 
Οι πολίτες και οι επισκέπτες δοκίμασαν εύγευστα φαγητά και πρωτότυπα κοκτέιλ, περιηγήθηκαν στους εκθεσιακούς χώρους γνωρίζοντας τους παραγωγούς και την ιδιαίτερη ταυτότητα των τοπικών μας προϊόντων, συμμετείχαν σε παιχνίδια όσφρησης και γεύσης και γεύθηκαν παραδοσιακές και μοντέρνες πίτες, μετά την ολοκλήρωση του διαγωνισμού καλύτερης πίτας, στον οποίο δήλωσαν συμμετοχή δεκατρείς πολίτες και Πολιτιστικοί Σύλλογοι.   
Τα εγκαίνια της γαστρονομικής γιορτής τίμησαν με την παρουσία τους ο Δήμαρχος Κιλκίς Δημήτρης Κυριακίδης, ο βουλευτής Κιλκίς Στέφανος Παραστατίδης, ο Πρόεδρος της ΑΝΚΙ Γιώργος Βουλγαράκης, ο Πρόεδρος του Επιμελητηρίου Κιλκίς Κωνσταντίνος Βιολιτζής, ο Πρόεδρος του Δημοτικού Συμβουλίου Αναστάσιος Καζαντζίδης, 
οι Αντιδήμαρχοι Γιώργος Μπαλάσκας, Θεμιστοκλής Κοσμίδης, Ελένη Πατλάκη, 
οι δημοτικοί σύμβουλοι Γιάννης Χατζηαποστόλου, Νίκος Στανημερόπουλος, Παναγιώτης Ασλανίδης, Άννα Δημάκη, Χριστόφορος Μουρατίδης Αλέξανδρος Σεϊτανιώτης, ο περιφερειακός σύμβουλος Σταμάτης Παπουλίδης, ο πρόεδρος της ΔΕΕΠ ΝΔ Κιλκίς Μηνάς Παπαδόπουλος, ο γραμματέας Ν.Ε. ΠΑΣΟΚ Κιλκίς Λάζαρος Παζαρτζικλής.
 Ο Δήμος Κιλκίς, η ΑΝΚΙ, το Επιμελητήριο και ο Σύλλογος Εστίασης Κιλκίς εκφράζουν τις θερμές τους ευχαριστίες σε όλους τους εκθέτες, στους τοπικούς παραγωγούς, και επαγγελματίες για τη συμμετοχή τους στο 2ο Φεστιβάλ Γαστρονομίας Taste Kilkis, στους τοπικούς σεφ που εργάστηκαν με ζήλο παρασκευάζοντας μοναδικές μαγειρικές προτάσεις. και ιδιαίτερες ευχαριστίες στους εθελοντές, που ανταποκρίθηκαν  στις απαιτήσεις της διήμερης διοργάνωσης, με χαμόγελο, θετική διάθεση και προθυμία. 
